khistorydata/jeongjo-sjw-relations huggingface dataset:
정조 1년
傳于金夏材曰。試官趙㻐。疏批已下。卽爲牌招而係是四牌。以前牌擧行。
정조 1년
傳于李獻慶曰。中官公事。誤爲踏下。自政院。發牌。立庭中飭。
정조 1년
備忘記。傳于金夏材曰。試官趙㻐之從前或違牌於試望。或陳疏於當日者。抑何所執。顧其職則文任。文任而規避於試官者。亦有例乎。大欠誠實。與試官李宜哲。一體更爲牌招。雖夜深。盡爲承牌後。當下望筒。政院嚴飭。
정조 1년
傳于李獻慶曰。騎馬六匹立之。預備兼春秋。廳注書。待命。
정조 1년
李鎭衡。以禮曹言啓曰。今此增廣別試文科初試。一所設場於本曹矣。上直郞廳。依例朝房直宿之意。敢啓。傳曰。知道。
정조 1년
金夏材。以禮曹言啓曰。凡節製直赴會試給分之人。從自願許赴於增別試事。曾有定式矣。乙未三月三日製入格進士李崇運。同年閏十月柑製入格生員兪漢寧。生員金熙朝。丙申二月坐堂儒生分製講入格進士李一運。同年十一月柑製入格進士姜儐。生員趙光集。今年正月到記儒生分製講入格進士李翼晉。其中直赴會試二人。許赴於今番增廣文科覆試。給二分五人。許赴於文科初試之意。分付。何如。傳曰。允。
정조 1년
李獻慶。以兵曹言啓曰。忠壯衛將安瑛。身病猝重。旬月之內。萬無起動供職之望。呈狀乞遞。宿衛輪番之任。不可久曠。今姑改差。何如。傳曰。允。
정조 1년
李義翊。以兵曹言啓曰。今二月二十日。文臣朔試射日次。而訓鍊院慕華館。武科初試設場。不得設行之意。敢啓。傳曰。知道。
정조 1년
金夏材。以成均館官員。以大司成意啓曰。慶科當前。停擧儒生。今番監試停擧外。一竝解停事。命下矣。依聖敎。今番監試停擧外。前後停擧儒生。一竝解停之意。敢啓。傳曰。知道。
정조 1년
李崇祜。以問事郞廳。以鞫廳大臣意啓曰。罪人宗諤發問目施威。將欲加刑之際。見其氣色。更無施刑之可論。不得擧行之意。敢啓。傳曰。知道。推鞫姑罷。
정조 1년
行副司直趙㻐疏曰。伏以臣荐違試牌。恭俟重譴。而勅敎截嚴。恩召又下。往役義重。豈敢爲苟免哉。惟其自畫有素。不可冒進。而臣若不言。則日月之明。亦何以俯燭乎。噫。臣姿性迂暗。鑑識鈍滯。雖私室靜居。考閱數篇童蒙之文。輒過半晌。而尙患其失於取捨。況於國試乎。況於千百篇之多乎。況於考限之促急乎。是故從前見擬於試望多矣。非殿庭親臨之科。則一未嘗承膺焉。蓋其自量也審矣。而又有私心之隱痛者。臣之幼也。臣父不知臣不肖。而望其成立臣結髮而從場屋之事。至於頭白。倖得一第。而臣父没已久矣。計其數十年之間。屢試輒屈。積苦而飽困。則愚不自反。時或不能無致憾於考官。而以此爲終身之至痛。今若怯於嚴威。黽勉承命。怱怱而考劵。忙忙而出榜。退而語人曰。非我也天也。則違逋之罪。雖可幸免。而平生茹恨之心。其何忍爲此哉。抑臣於考試之事。嘗有所聞。而實爲臣今日乞免之一大證案。故敢此仰陳。惟聖明垂察焉。昔宋之歐陽脩。在試院五十日。而考天下貢士六千五百人。驄其人與日而參互其分數。則一日所考。只百餘篇而已。夫以歐陽脩之藻鑑猶亦如此。至於凡人。其費日也固當倍蓰。而如臣之不及凡人者。又將何如哉。且臣因風傳之言。而知中國考試之法矣。凡考官之點抹於試券也。書其旁而註之曰。臣某謹點。熙某謹抹。又於篇末。論其所以點抹而書之曰。臣某謹評。榜出之日。還之於擧子。故考官不敢容其私。擧子不敢致其憾。臣未知傳言之果信。而苟如其言。則其爲法也。可謂詳且嚴矣。而其考限之寬緩。從可知矣。今朝家。若寬其考試之暇。至於閱月踰時。而又許其評批還劵之規。則臣雖衰劣如此。尙或可以粗效淺見。而其所考之得失。又可以質之一世之公眼矣。然臣之所恐者。不惟應辦供饋之難支而已。莫重試事。因主司者之遲純而任其曠久。則其於國體。壞損非細。此臣所以寧被違命之罪。而決不敢進身也。夫不俟駕。屨固人臣之常道。而必行己志。亦朱子之所訓也。臣誠惶恐萬萬。而所恃者。以殿下聖學高明。雖其至庸極陋如臣之賤者。其將容而置之禮使之中。故臣敢冒萬死而守匹夫之志。以望聖人之不奪焉。伏乞聖慈。矜之憐之。諒之恕之。亟停召命。仍治臣僭猥瀆擾之罪。以肅朝綱焉。答曰。省疏具悉。疏陳可以知卿有識。然古人有親沒而廢擧者。卿則決科於風樹之後。以爲顯揚之道。疏中云云。似涉閑漫。而至於五旬考劵之說。實合予意。卿若受點。則必使中朝法制。不獨專美。如干應辦之費。何至於慮念乎。
정조 1년
丁酉二月十九日。兼春秋張顯慶。義禁府。鄭濡議處啓目。傳曰。依允。
정조 1년
義禁府。鄭濡照律杖八十收贖。奪告身三等。私罪啓目。傳曰。依允。
정조 1년
刑曹罪人尹起莘。加刑啓目。傳曰。更良更加嚴刑。期於得情爲良如敎。
정조 1년
刑曹罪人奴金伊。加刑啓目。傳曰。更良各別嚴刑。期於得情爲良如敎。
정조 1년
丁酉二月十九日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖候。若何。上曰。一樣矣。上命讀奏公事。讀訖。國榮曰。文武科試望。今將擬入。而卿宰侍從之無故者乏少。無以排擬云矣。上命書傳敎曰。試望乏人云。卿宰侍從。如有罷散人。昨日傳旨外。竝敍用。上曰。儒生停擧者。幾何。國榮曰。未知爲幾何。而其在同慶之義。宜有解停之命矣。上命書傳敎曰。慶科當前。停擧儒生。今番監試停擧外。一竝解停。仍命退。諸臣以次出
정조 1년
丁酉二月十九日辰時。上御興政堂。專經武臣殿講入侍時。行都承旨洪國榮。左承旨李義翊。右承旨李崇祜。左副承旨金夏材。右副承旨林得浩。同副承旨李鎭衡。假注書李兢淵金勉柱。記事官林錫喆徐龍輔。以次進伏訖。上曰。試官行禮爲之。武臣。卽爲應講。可也。試官鄭存謙蔡濟恭張志恒鄭民始白東俊李在學沈念祖。就位行禮。以次進伏訖。存謙進前問候曰。聖體。若何。上曰。一樣矣。存謙曰。王大妃殿氣候。若何。上曰。姑無損節矣。存謙曰。惠慶宮氣候。亦何如。上同。安寧矣。上命書傳敎曰。昨日擧行。萬萬駭然。左副承旨林得浩。罷職不敍。上同。承旨前望單子入之。賤臣承命出。持入前望單子。上落點於李獻慶。上曰。聞此人與兵判同榜云。兵判則已陞輔國。而此人尙未一資。可謂沈屈矣。今此特除。予意有在矣。存謙曰。聖敎特軫疏滯之念。不勝欽仰矣。此人果是堂下久勤。實合陞資。而且其文學優如。向來講筵。善陳文義矣。上曰。然矣。上曰。新除承旨牌招。出榻敎仍命書傳敎曰。承旨房仍。上曰。向來陵行時。西班不參人。有捧現告以入之命。而何不修啓乎。國榮曰。宗班三人。現告云矣。上曰。陪從單子入之。賤臣承命持入。上命鎭衡。讀奏訖。上曰。禁府推案入之。賤臣承命持入。上命義翊讀奏。上顧謂右相曰。罪人宗諤。旣被累次之刑。其氣色顔貌。能不至垂盡之境乎。存謙曰。視其狀貌。已成鬼形矣。上命書判付。存謙曰。今日推鞫有命。而判義禁。以試官入侍。何以爲之乎。上曰。以次堂擧行。可也。上曰。同義禁望卽爲擬入。上曰。新除授同義禁。待下批牌招。先開坐後謝恩。出榻敎。國榮曰。推鞫時。該房承旨。持推案往來。卽是前例也。昨日史官之承命去來者。此出於一時特敎。此後則依例擧行好矣。上曰。昨日之敎。果是特敎。而承旨旣到闕外。逢着史官。則推案傳于史官。還赴鞫坐。可也。而不此之爲。然則鞫坐之無承旨。亦不成說。故有所下敎者矣。存謙曰。推鞫進去承旨。例爲持推案往來。而今日推案。承旨初不持來。致有令注書催促持來之命。當該承旨。推考。何如。上曰。依爲之。出擧條上曰。試官以下少退。上入小次。上曰。副提調。持加減心腎湯入侍。出榻敎。國榮進伏。醫官慶絢。奉進湯劑。上進御。少頃。上殿座。命諸試官就位。上曰。考講過半乎。存謙曰。過半矣。上曰。應講武臣。多入於侍衛乎。濟恭知奏曰。宣傳官武兼。盡爲合番侍衛云矣。國榮曰。此後稟達定式好矣。上曰。依義翊讀奏禮曹草記。上曰。近來所謂館試名存實無。故向有除減之敎矣。其時果爲除減乎。禮曹判書李徽之曰。然矣。濟恭曰。此是臣待罪禮判時事也。果因特敎除減矣。上曰。詳考更稟可也。上曰。陳試一節。亦不無眞僞混淆之弊云。此亦大關於傷倫之一端。故先朝已有受敎申飭之事。今番則若有陳試者。禮判勿爲循例許之。可也。濟恭曰。近來此弊滋甚。鄕曲無識之輩。或有陳一初試。圖赴數式年者矣。上曰。聞甚駭然。若非衆所共知之應頉外。勿許陳試。可也。同副承旨李獻慶。進伏。上曰。承旨年爲幾何乎。獻慶曰。五十九歲矣。上曰。何年登科乎。獻慶曰。癸亥庭試榜矣。上曰。似於早年爲之矣。濟恭曰。二十五歲爲之矣。志恒曰。宣傳官李東憲。內乘沈公燁。全不習講。不能接屬句讀。事甚駭然。宜有飭罰矣。上曰。似是生怯之致。使之更讀。可也。仍命更爲抽籖出給。上略。東憲公燁。又不能讀。上命收栍。仍敎曰。此則不可無罰矣。濟恭曰。然矣。上命書傳敎曰。專經武臣殿講不通人員。今番則禁推傳旨。姑勿捧入。依近例。各於本司入直能讀後草記事。分付。講畢後。上命試官及侍衛先退。上命書。傳敎曰。禁府時囚。旣命今日照律。啓目修啓後。竝卽放送。上曰。一二試所上試官。更爲牌招。出榻敎仍命退。承史退出。
정조 1년
丁酉二月十九日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。趙㻐之疏。何如。國榮曰。五旬考券之說。殊涉太過。而不無意見矣。上曰。上段自引之言。豈不怪乎。國榮曰。似是固執矣。上曰。批答。何如。國榮曰。批旨。誠好矣。上曰。注書出去。趙㻐承牌與否知入。賤臣。承命出問。還奏曰。今方承牌入來云矣。國榮讀奏試官落點訖。上曰。開陽門仍留。賤臣承命出傳。仍命退。諸臣以次出。
정조 1년
行都承旨洪國榮藥院直。左承旨李義翊坐直。右承旨李崇祜坐直。左副承旨金夏材傳旨未下。右副承旨李鎭衡式暇。同副承旨李獻慶傳旨未下。注書二員未差。假注書李兢淵藥院直金勉柱仕直。事變假注書李運彬仕。
정조 1년
傳于洪國榮曰。朝講次對。同爲入侍。
정조 1년
李義翊啓曰。左副承旨金夏材。同副承旨李獻慶。謂有難安之端。陳疏出去。原疏纔已退却矣。竝即牌招。何如。傳曰。允。
정조 1년
李崇祜啓曰。御營大將具善復時無職名。令該曹口傳付職。何如。傳曰。允。
정조 1년
兵曹口傳政事。知事單具善復。
정조 1년
以大司諫金尙集牌不進罷職傳旨。傳于李崇祜曰。只推。
정조 1년
傳于李崇祜曰。副提調持加減心腎湯。入侍。
정조 1년
李義翊。以兵曹言啓曰。新除授白翎僉使李仁秀。素抱痰癖之症。挾感添劇。旬月之內。萬無登途赴任之望。呈狀乞遞。實病旣如是。則不可强令赴任。依例罷黜。何如。傳曰。幺麽武弁。爲敢若此。此草記勿施。
정조 1년
李獻慶。以禮曹言啓曰。健元陵陵上。顯陵兩陵上。穆陵三陵上。徽陵陵上。石物塗灰有頉處。今二月二十八日修改事。啓下矣。四陵。同奉一局之內。本曹堂上郞廳。依例兼進。以除廚傳之弊。何如。傳曰。允。
정조 1년
李崇祜。以禮曹言啓曰。凡增廣。例有圓點及講經。而近來以糜費之甚多。久不設行矣。今亦依近例。除圓點講經。不設館試。只設兩所。而館試試取之數。分屬兩所。何如。傳曰。允。
정조 1년
李義翊。以兵曹言啓曰。今二月二十一日。武臣賓廳講書日次。而增廣武科初試。兩所開場相値。差備官。勢難推移。故不得爲之之意。敢啓。傳曰。知道。
정조 1년
李崇祜。以左邊捕盜廳言啓曰。依下敎罪人金奉恪徐慶巖金興宅奴夫祿奴益福奴益祿奴昌得奴有興奴暹伊金同得權泰哲權巖回等。移送刑曹。金鳳煥金宗大尹明國張天佑李景普崔鳴鳳等。放送之意。敢啓。傳曰。知道。
정조 1년
又以義禁府言啓曰。罪人李大運李光珍李致五。竝放送事。命下矣。依傳敎。竝放送之意。敢啓。傳曰。知道。
정조 1년
又以禮曹言啓曰。即接四館所牒報。則直赴會試給分人修報時。乙未九月別試給分人崔守魯見漏云。當初四館下吏疎忽之罪。自臣曹推治。而生員崔守魯。依例許赴於今此增廣文科初試。何如。傳曰。允。
정조 1년
京畿監司趙時俊疏曰。伏以陵寢祗拜。鑾輿穩旋。區區下情。曷勝欣幸。仍伏念臣猥膺藩寄。居然已屢箇月矣。識本昏昧。才又短劣。觸事顚錯。無往非罪。日夕愧懼。如集于木。迺者自速大戾。倖逭嚴誅。內下文豹。反出格外。有罪而未勘。無勞而受賜。惶汗浹背。感涕被面。仰戴恩私。俯訟愆尤。縮伏多日。益不知所以自措也。噫。臣之罪。可勝言哉。至尊謁陵。有司淸道。量程路之近遠。惜民力之勞費。克體我聖上勤懇之面諭者。即臣之責也。只緣臣庸愚鈍滯。料事未審。終自陷於罔赦之科。大僚請罷。亦云惟輕。聖度天大。旣靳兪許。曲賜涵貸。官爵自如。上恩愈隆。臣罪益著。伊日之陪蹕百官。扈駕三軍。皆以爲藩。臣之失職如彼。而不惟不罪。反以爲罷云爾。則臣心恧蹙。雖不足恤。其於傷國體而虧朝綱。何哉。玆敢不時避煩猥。仰陳肝膈之懇。伏乞聖慈。天地父母。削臣冒叨之任。勘臣應被之律。以爲人臣不職者之戒。千萬幸甚。答曰。省疏具悉。卿其忽辭欽哉。
정조 1년
平安監司徐命膺疏曰。伏以禮展喬陵。孝伸濡露。百靈衛護。鑾蹕穩旋。於萬斯年之祝。中外惟均。臣前上一疏。顒竢鞶褫。及奉聖批。乃以卿無庸辭爲敎。臣誠惶隕抑塞。大失所圖。方擬積誠再懇。以冀一兪。忽伏見朝紙。喉院以臣所擧。薦單之做錯。至請問備。臣反顧慙恧。即取見薦單則柳秉均。猶可誘之以謄布都政之誤書。乃若李灌之已滿年限也。而入於首薦。尹光濩之已陞六品也。而書以前洗馬。蓋無一非做錯矣。喉院之只擧其一。亦可謂曲恕。臣於此。何敢費辭自引。而抑臣前疏之所祈免者。庶幾因此得蒙俯燭其實狀也。臣素患痰癖。每一闖發。精神如醉。語言失序。雖平生所常呼之親知名字。有時都忘。其他事爲。又無論已。是以年來杜門。跡疎朝端。自同謝事之人者。誠以國事之不能力而榮寵之徒係戀。人臣之義。不當如是故也。至於所帶藩任。尤豈有一分堪承之望。而新除之時。適値聖心之憂遑。赴任之後。又當聖情之哀疚。不敢言私。因循以至于今。乃自昨冬以後。病日益深。神日益昏。自量酬接。十顚八例。雖以薦單一事論之。此臣之抖擻精神。積費思量處。而所薦者三。所失者三。萬一以此施之邊門。臣身待罪。猶屬細事。其於國計之狼狽。爲如何哉。且臣疾病之外。又有衷情之不自已者。臣於昨夏。先大王因山卜吉之後。必欲趁期入參。少洩私慟。口占草疏。將欲封發之際。忽復自思。邊疆之臣。以此時爲此懇。古無其例。亦非可以人人所通行者。故臣果參互公私。裁量義分。抑情黽勉。遂即止之。今勅行已支過矣。賑政已經紀矣。臣於是乎納節還朝。得以進參於季春練祥之日。則區區不洎之慟。庶可以少慰。玆敢罄悉愚悃。仰瀆崇嚴。伏乞聖慈。俯垂鑑諒。亟遞臣藩任。回授可堪之人。俾臣得全其公義私分。千萬幸甚。答曰。省疏具悉。雖非此時。豈可輕遞。卿其勿辭欽哉。
정조 1년
左議政金尙喆箚曰。伏以臣。以孱脆之質。當哀暮之境。其於國之重任。寧有一直承當之望。而迄玆蹲仍。勢不得已也。昨於鞫坐罷歸之後。忽覺渾體灑淅。頭疼膈煩。寒熱交攻。槪因脫着失宜。外氣作祟。達宵叫苦。不可以風。今日賓對。竟未克自力進參。罪在瘝厥。惶悚極矣。玆敢短箚自列。伏乞聖上。亟降威譴。使具僚警而私分安焉。取進止。答曰。省箚具悉卿懇。卿果積瘁。每爲卿慮。知有愼節。曷勝憂念。今日未參。庸何傷乎。卿其安心勿辭。益尤善攝焉。仍傳曰。此批答。史官傳諭于左議政。
정조 1년
丁酉二月二十日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖候。若何。上曰。一樣矣。命書傳敎曰。飭已行。前軍器提調具善復敍用。復授御營大將。牌招傳授命召。國榮讀奏左議政金尙喆箚子。上賜批。又命書京畿監司趙時俊。平安監司徐命膺疏批。上曰。廳注書入侍。金勉柱進前。上曰。試所棘圍。果無執頉處乎。勉柱曰。四邊圍排。皆堅固無頉矣。上曰。朝講次對。同爲入侍。仍命退。諸臣以次出。
정조 1년
丁酉二月二十日午時。上詣孝明殿。晝茶禮親奠入侍時。左承旨李義翊。右承旨李崇祜。假注書李兢淵。記事官林錫喆徐龍輔。以次侍立。上具衰服。自齋室詣孝明殿。行晝茶禮。儀註上同行禮畢。上還入齋室。諸臣以次退出。
정조 1년
丁酉二月二十日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。左捕將入侍。賤臣。承命召入。捕盜大將張志恒進前。上曰。罪人供辭之湊合於宗諤者。成出文案。送于禁府乎。志恒曰。未承下敎。故姑未及爲之矣。上曰。罪人滯囚可悶。可放者決放。可治者移送秋曹。可也。志恒曰。景聃之奴屬甚多。此則何以爲之乎。上曰。此則竝爲奴於外邑。宜矣。上曰。崔命鳳右相。則以爲決不可放送云矣。國榮曰。此等之類。不必深治。亦爲移送秋曹。以爲決放。好矣。上曰。然矣。命志恒先退。命書傳敎曰。兵判兼帶判金吾許遞。使之專意本兵。仍命退。諸臣以次出。
정조 1년
丁酉二月二十日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上命讀奏公事。至濟州褒貶啓本。國榮曰。卽伏見濟州牧使柳爀去秋冬等褒貶啓本。則守令。無一人居下。殊無嚴明殿最之意。推考警責。何如。上曰。依爲之。出擧條上曰。述海文書持入。賤臣。承命奉進。上命翰注讀奏。上曰。文書別無可見者。出付禁府。使之燒火。賤臣承命出傳。上仍命退。諸臣以次出。
정조 1년
行都承旨洪國榮藥院直。左承旨李義翊坐。右承旨李崇祜坐直。左副承旨兪彦鎬未肅拜。右副承旨徐有防在外。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
藥房都提調鄭存謙。提調徐命善。副提調洪國榮啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝仰稟。答曰。知道。後日次入侍。
정조 1년
李崇祜啓曰。明日常參經筵。取稟。傳曰。只晝講。
정조 1년
傳于李義翊曰。都承旨入侍
정조 1년
李崇祜啓曰。合啓方張之時。諫院無詣臺之員。除在外外。大司諫金尙集。卽爲牌招。何如。傳曰。允。
정조 1년
兵曹口傳政事。副司直金魯永。
정조 1년
有政。吏批。行判書徐命善進。參判沈履之。參議兪彦鎬病。右承旨李崇祜進。以徐有防爲承旨。尹東晢爲知敦寧。趙時偉爲副校理。李重祜爲判義禁。成天柱爲同春秋。具善復爲典牲提調。洪國榮爲平市提調。韓光會爲宗簿提調。洪樂命爲社稷提調。尹東暹爲掌苑提調。金載瓚爲康陵別檢。具㢞爲安邊府使。恩全君單禶。光恩副尉單金斗性西春君燁廣陵君烻凝善君燨。
정조 1년
兵批。兼判書蔡濟恭病。參判金華鎭病。參議金光默病。參知趙英鎭入直進。右承旨李崇祜進。副護軍李仁康田得雨李達秀趙濟泰金相玉。副司直韓光會尹東暹李溎洪樂命李在協徐晦修李在簡洪良浩朴師訥李萬育金普淳李命彬金基大金養心李東泰李世孝具壽國。副司果尹守訥。
정조 1년
承旨前望單子入之。兪彦鎬落點。
정조 1년
李義翊。以御營廳言啓曰。本廳諸將官射講時。講陣連五次俱通人。別單書入之意。敢啓。傳曰。知道。
정조 1년
李崇祜。以義禁府言啓曰。罪人述海文書。依下敎燒火之意。敢啓。傳曰。知道。
정조 1년
李鎭衡。以迎接都監言啓曰。本都監郞廳南紀溟。有勅使回避之嫌。今姑改差。其代。以司饔院主簿尹翊烈差下。使之察任。何如。傳曰。允。
정조 1년
丁酉二月二十一日巳時。上御尊賢閣。右副承旨入侍時。右副承旨李鎭衡。假注書金勉柱。記事官林錫喆徐龍輔。進伏訖。上曰。吏判入侍。賤臣。承命出。與吏曹判書徐命善。偕入進伏。上曰。近來久不開政。多有窠闕乎。命善曰。各司提調多有窠闕矣。上曰。今日內。開政差出。可也。上曰。趙㻐疏見之乎。其所引義。果何如。命善曰。其疏中頭辭所引。極爲怪駭矣。上曰。予常以爲此人。頗有可取矣。以今番事觀之。無足言矣。命善曰。此人素有固執。然亦多有長處。而今番處義。則萬萬不當。不勝咄歎矣。上曰。然矣。上曰。騎馬一匹立之事。分付。出榻敎仍命退。諸臣退出。
정조 1년
丁酉二月二十一日午時。上御興政堂。晝講。詣臺臺臣同爲入侍時。同知事沈履之。特進官吳載純。參贊官李義翊。侍讀官李在學。檢討官閔養燮。掌令金致九。宗臣安昌君燝。武臣李彦忠。假注書金勉柱。記注官朴鎭宇。記事官林錫喆。以次進伏訖。上讀前受音。上番在學。進講春秋第三卷。自夏六月己亥。蔡侯考文卒。止亦變周制矣。上讀新受音訖。在學陳文義曰。禮之中者。蓋言天子則生死皆不名。諸侯則生則不名。死則名之。以示上下之分者。爲禮之中也。禮者天理之節文。人事之儀則。自天子至於庶人。尊卑貴賤。各自有禮。一遵其禮。方可爲中。以至於天下萬事。莫不有自然之中。故聖人之極工。無過於中之一字。堯舜傳授之法。無出乎執中。天地位育之功。亦在於中和。自學問工夫。推以至於日用事爲。無失其中。然後方無過不及之差矣。伏願殿下。凡於一政一令一動一靜。每曰此果合於中乎。不合於中乎。不偏不倚。務歸中道。以盡聖人之極工焉。春秋。革薄從忠云者。其義大哉。三代以上。尙矣無論。而誥誓變而爲盟詛。盟詛變而至於交質子。而盟詛交質。亦不能見信。今日會盟。明日渝盟。世代之變。於此可見矣。世級愈降。人心愈薄。至於近日而極矣。忠厚之風掃地。澆薄之習日滋。市井駔儈之無識者流。固不暇責。而朝廷士夫之間。亦或有矢言而食言者。矢言已可愧。而食言尤非可愧之甚乎。此莫非人心世道。日就澆薄而然也。孔子不得其位。故只以筆法。示革薄從忠之意。而殿下旣居君師之位矣。三代之風。雖難望一朝挽回。而痛抑浮囂輕薄之習。則俗習自可漸變。伏願深體革薄從忠之義。以懋敦風厚俗之治焉。上曰。所奏。好矣。養燮曰。三代以後。世級漸降。習俗澆漓。誠信之道不行。忠厚之風日衰。只以會盟爲主。然而口血未乾。渝盟者亦有之。甚至於取子交質。而猶有不信者。蓋治國交隣之道。毋過於信之一字。而人君之所不可一日無者也。人而無信。則不可以爲人。國而無信。則不可以爲國也。以戰國之時言之。忠信已薄。人心相疑。則雖歃血質子。一日十盟。亦何益之有哉。春秋書日者。可見聖人革薄從忠之意也。其於信字上。伏望留念焉。上曰。所陳。好矣。履之曰。春秋之時。詐僞日滋。誠信掃地。故夫子必書盟書日。特憂世級漸降。告誓出而忠信薄也。上番所達。革薄從忠之說。誠好矣。上以誠信待下。則下亦以忠信事上。人心感化。世道漸復。忠厚之風。自然行乎其間。其治效之驗。將無異於置郵之傳。風草之偃矣。伏望體念焉。載純曰。治國之要。莫過於誠信。而誠信之本。又在人主之一心矣。義翊曰。諸臣旣已陳達。臣無所達矣。上曰。胡傳云。家天下後。有誥誓。家天下前。果無誥誓乎。履之曰。堯舜官天下而夏禹家天下。夏禹以後。始有誥誓。故胡傳所云。似以此也。上曰。此篇文理。甚好矣。履之曰。文體頗簡古矣。上曰。春秋一書。槪見聖人褒貶之意。而傳註間。多有疑晦處。亦無大段。文義之可究者矣。履之曰。春秋。卽是聖人寓敎之書也。衮鉞森嚴。精義斯在。則生於千載之後。註釋千載以前之經傳。豈能盡得其本義也哉。朱子以爲諸子中。胡氏註最有可據。而亦多可疑處云矣。上曰。然矣。講訖。上曰。群賢輩出。莫如宋朝。其文章道德出處言行。多有可師可法者。而獨楊龜山。赴蔡京之召。此甚可疑。尹和靖出處。亦未可知矣。若程朱則必不如此矣。履之曰。龜山出處。果未知其得當矣。上曰。龜山出處。先儒亦已言之矣。若以君子行道之心。至於出脚。則宜有所設施。而末後合尖。亦無可觀。殊未可曉矣。上曰。宋朝多有名將碩輔。而吳玠吳璘。皆是難得之人而李綱亦難矣。履之曰。宋朝名臣。韓魏公范文正爲最。而李綱當爲其次矣。上曰。范文正。非不爲難。而以抑近幸爲急務。故終未免敗事矣。履之曰。然矣。上曰。岳飛韓世忠。非但爲名將而已。文學。亦兼備者矣。履之曰。然矣。上曰。予每讀宋史。有所興感者。宋之南渡後。太祖子孫。猶有存者。高宗能繼宋祚。亦可見天理之所在矣。履之曰。然矣。上曰。宋徽宗。素有才能。足可有爲。而忽於治道。竟致北狩不返。可勝嘆惜哉。履之曰。聖敎誠然矣。史斷。亦以爲徽宗。過於才藝。不足於治國。此由於才勝德之致也。上命經筵玉堂先退。上曰。臺臣進前。致九進伏曰。請梁山郡定配罪人錫達。依律處斷。措辭見上上曰。不允。致九曰。請河東府定配罪人李克生。依律處斷。措辭見上上曰。不允。致九曰。請大靜縣爲奴罪人金壽賢。依律處斷。措辭見上上曰。不允。致九曰。請爲奴罪人河翼龍金重得。亟命王府。拿鞫得情。快正王法。措辭見上上曰。不允。致九曰。請放逐罪人安大濟。更令王府。拿鞫得情。措辭見上上曰。不允。致九曰。請昌城府定配罪人趙𡷗。更令王府。拿鞫嚴問。措辭見上上曰。不允。致九曰。請海南縣竄配罪人金載順。亟令王府。拿鞫嚴問。措辭見上上曰。不允。致九曰。請韓後翼。亟令王府。拿鞫嚴問。措辭見上上曰。不允。致九曰。請黑山島荐棘罪人述海。拿鞫嚴問得情。措辭見上上曰。不允。致九曰。請削黜罪人李澤遂會遂。竝施屛裔之典。措辭見上上曰。不允。致九曰。請削黜罪人金漢耆。亟施竄配之典。措辭見上上曰。不允。致九曰。請洪龍漢遠地定配。措辭見上上曰。不允。致九曰。請罷乙未五月庭式榜。措辭見上上曰。不允。以上竝出擧條仍命臺臣先退。上曰。江華留守。持所撰斷論入侍。賤臣承命出。與江華留守金鍾秀進伏。上命讀奏所撰文。鍾秀。讀至翔雲罷養立後事。上曰。此則似屬閑漫。未知如何。鍾秀曰。雖近漫說。而此是渠之所從來根派頭腦也。不可不載錄矣。上曰。似然矣。翔雲事本末。不可不詳錄矣。蓋先大王。命讀雲疏時。至黨字之說。卽爲處分。故未及俯察於溫室樹除宮僚等語矣。鍾秀曰。其時處分。果未及盡燭。蓋賊雲之凶計肯綮。專在於溫室樹三字。而至於除去宮僚。卽是次第事矣。上曰。然矣。其時事實。果如卿言。以此直書。可也。鍾秀曰。雲疏中多有逐條更考處。而原疏其時燒火。故更未見之矣。上曰。翔雲之弟翼雲。何年登科乎。義翊曰。似是己卯榜矣。上曰。其爲人極其妖邪矣。鍾秀。讀至承旨不書傳敎事。上曰。李命彬事。予之所目覩。決非有意於和應者也。鍾秀曰。雖不同歸於逆。亦難爲無故之人矣。鍾秀。讀至金相福事。上曰。旣有究問言根之說。則卽此一事。可以一言蔽之。雖有許多般罪犯。亦何必逐條論列乎。鍾秀曰。然矣。鍾秀讀奏訖。上曰。卿之所撰。可謂得體。亦可見衮鉞之嚴矣。上曰。今適從容故。語及於卿矣。文字中。果有難處者。何以則好耶。鍾秀曰。此是莫大之文字也。其將傳示百代。若有可東可西者。則容或有商量。而至於爛熳關緊處。則似不可更議矣。上曰。大臣昨稟頒敎文載錄事。此亦難處矣。鍾秀曰。敎文已爲頒示八方。而且是總論者也。此若删去。則冊子似不成體段矣。上曰。卿言亦是。此與初不頒誥者。亦似有異然。事甚難處矣。鍾秀曰。頒敎文。若不載錄。則其於他日堤防之道。其將不嚴。且旣已頒布。則雖不載錄。亦無益矣。上曰。卿之所掌中。未及撰出者。爲幾何。鍾秀曰。翔雲事。今已畢斷。當更始他斷矣。上曰。今日內。盡爲了當乎。鍾秀曰。姑未預度矣。上曰。冊名明義。似欠緊重。更爲稟定。好耶。鍾秀曰。懲討乃所以明其義理。則明義二字。可謂提綱。而若復有勝於此者。則尤好矣。上曰。卿之還任。當在何間乎。鍾秀曰。所撰文字了當後。旋卽下去矣。上曰。向見別單。本府所在各物。甚夥然。官庫儲蓄。果無虛錄者耶。鍾秀曰。臣之莅任屬耳。未及盡考。而錢穀甲兵中。似必有虛實相蒙者矣。上曰。向已下詢。而山林尙無幡然之意耶。前後批諭。罄悉予意。而莫回遐心。實由予誠意。猶有未孚之致也。自顧歉愧矣。鍾秀曰。聖敎至此。不勝悚惶矣。上命退。諸臣退出。
정조 1년
丁酉二月二十一日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮曰。問安使金魯永。入於罷職現告中。故方在中路。不得前進云矣。上命書傳敎曰。陵行及祭班不參人員。飭已行。竝敍用。又命書傳敎曰。平壤問安使金魯永。旣已敍用。口傳付軍職。其令前進事。令政院下諭。上曰。纂輯堂上鄭民始入侍。賤臣承命出。還奏曰。鄭民始。今日不爲仕進矣。上曰。左相之病。何如。國榮曰。似是感症。而未知加減之如何矣。上曰。坐直承旨入侍。同副承旨李鎭衡進前。仍命知申先退。命書傳敎曰。安邊府使之子。率來安邊之能文者。旣已現捉。從當令該曹重勘。而安邊府使朴盛源。爲先罷職。又命書傳敎曰。政事。當日爲之。上曰。廳注書入侍。金勉柱進前。上曰。卽往左相家。問病而來。勉柱承命退出。上命書傳敎曰。昨日文一所入門時。頗甚不齊。禁亂官爲先拿問定罪。又命書傳敎曰。承旨前望單子入之。仍命退。諸臣以次出。
정조 1년
丁酉二月二十一日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮讀奏政望。上落點。上曰。翰林之職。卽記君上之言動。錄時政之得失。祕以藏之。將爲他日信史。其爲責任。顧不重歟。國榮曰。然矣。自古翰林之極選。所以重史書之意也。而雖以人主之尊。不得取見史冊。其法意甚嚴矣。上顧謂翰林曰。凡於筵話。詳錄勿漏。可也。上曰。右副承旨入侍。右副承旨李鎭衡進前。上曰。廳注書入來乎。鎭衡曰。俄已還來矣。上曰。廳注書入侍。仍命知申先退。金勉柱進前。上曰。左相之病何如云耶。勉柱對曰。往傳聖敎。則以爲軫念賤疾。特遣史官。惶感之極。不知所達。病狀少有減勢。一兩日內。當爲造朝云矣。上命書傳敎曰。昨日文一所場中。擧子十百爲群。咽門而入云。何遽不若監試時乎。該所諸試官。一竝從重推考。監試官先汰後拿。皆令畢試後。捧傳旨。仍命退。諸臣以次出。
정조 1년
行都承旨洪國榮藥院直。左承旨李義翊坐。右承旨鄭民始坐。左副承旨李崇祜坐。右副承旨兪彦鎬坐直。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
李鎭衡啓曰。明日國忌齋戒。再明日國忌正日。此兩日視事頉稟。傳曰。知道。
정조 1년
李義翊。以都摠府言啓曰。今日入直內三廳武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 1년
又以都摠府言啓曰。都摠管鶴林君焴。以今日入直武藝別監軍兵等。中日試放事。景福宮晝仕出去之意。敢啓。傳曰。知道。
정조 1년
李崇祜啓曰。以合辭方張之時。諫院無詣臺之員。除在外外。大司諫金尙集。卽爲牌招。何如。傳曰。允。
정조 1년
傳于李鎭衡曰。同副承旨。與纂輯堂上鄭民始。同爲入時。
정조 1년
以承傳色口傳下敎曰。入廟後。尙未親享。而誕日茶禮。祔太廟前。如前爲之。曾有受敎。予未遑未及下敎矣。二十四日。詣延福殿當親行酌獻之禮。儀曹知悉
정조 1년
以承旨房望筒。傳于洪國榮曰。仍。
정조 1년
以大司諫金尙集。牌不進罷職傳旨。傳于李崇祜曰。只推。
정조 1년
傳于李鎭衡曰。二十四日文臣製述。退行於二十六日。
정조 1년
兪彦鎬啓曰。明日傳旨。禮房承旨。當爲齋宿。右承旨鄭民始。所當牌招。而拘於廳規。不得請牌。何以爲之。敢稟。傳曰。卽爲牌招。
정조 1년
傳于兪彦鎬曰。訓局軍兵。纔經陵幸。二十四日動駕時。御營廳隨駕事。分付兵曹。節目改付標以入。勿出朝報
정조 1년
李崇祜。以弘文館言啓曰。新除授副校理趙時偉。以京試官。時在忠淸左道報恩都會所。經筵入番事緊。請斯速乘馹上來事。下諭。傳曰。依啓。
정조 1년
兪彦鎬。以吏曹言啓曰。再明日延福殿酌獻禮時。左右通禮。不可不備員。而左通禮朴宗彦。身病猝重。勢難察任云。今姑改差。其代口傳備擬以入之意。敢啓。傳曰。知道。
정조 1년
又以吏曹言啓曰。再明日延福殿酌獻禮時。典祀官。例以奉常正塡差矣。正安聖彬。以武二所參試官進去。不可不及時變通。奉常正安聖彬。今姑改差。其代口傳備擬以入之意。敢啓。傳曰。知道。
정조 1년
吏曹口傳政事。以具修溫爲左通禮。尹在醇爲奉常正。
정조 1년
兪彦鎬。以吏曹言啓曰。卽伏見京畿監司狀本。則今此齊陵厚陵英陵。寒食祭祭官。例以道內守令差送。而今番段。勅使牌文已到。各邑守令。方皆拮据支勅之需。出待帖上。同祭官。令該曹差送事。允下。而迎勅日字稍遠。過寒食後。足可及期。依例令本道。差送事。該道觀察使處。知委。何如。傳曰。允。
정조 1년
李崇祜。以禮曹言啓曰。今月二十四日。延福殿親行酌獻禮事。命下矣。璿源殿及徽寧殿展謁之禮。何以爲之乎。敢稟。傳曰。當自內爲之。百官行禮。勿爲磨鍊。
정조 1년
李義翊。以兵曹言啓曰。依傳敎。文一所主掌官書員高斗星。禁亂官羅將金昌麗等。四名。監試官所由朴善才等。各決棍七度之意。敢啓。傳曰。知道。
정조 1년
李鎭衡。以兵曹言啓曰。今此延福殿擧動時。本曹補把京畿驛馬十五匹。依例入把之意。分付本道。何如。傳曰。允。
정조 1년
李義翊。以兵曹言啓曰。今二月二十四日。延福殿親行酌獻禮敎是時。道路。以敦化門磨鍊乎。弘化門磨鍊乎。敢啓。傳曰。以敦化門擧行。
정조 1년
李崇祜。以刑曹言啓曰。安邊之能文者。爲先囚禁。過齋後嚴刑捧供以聞事。親承下敎矣。依下敎罪人金成礪。卽爲嚴囚之意。敢啓。傳曰。知道。
정조 1년
丁酉二月二十二日。兼春秋張顯慶。義禁府啓目。押班監察鄭喆淳。親祭時。西班進參。不過四五人。而不能檢飭。因傳敎。拿處刑推得情。何如。啓。傳曰。付過放送爲良如敎。
정조 1년
丁酉二月二十二日辰時。上御尊賢閣。都承旨入侍時。都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。延福殿誕日茶禮。入太廟前。依前爲之事。曾有受敎。而且於入廟之後。一未親享。故欲於再明。親行酌獻之禮。而動駕頻數。是可悶也。國榮曰。親行享禮。允合情禮矣。上曰。都監軍兵。纔經陵幸。今番則欲使御營隨駕。而將於當日還宮矣。國榮曰。今日有輪對爲之之敎。而輪對官中。似有赴擧之人矣。上曰。輪對官赴擧。出榻敎國榮。讀奏公事訖。上命退。諸臣以次出。
정조 1년
丁酉二月二十二日巳時。上御興政堂。晝講。詣臺臺臣同爲入侍時。特進官鄭尙淳。同知事李瀰。參贊官兪彦鎬。侍讀官李在學。檢討官閔養燮。掌令金致九。宗臣安川君烓。武臣張志謙。假注書金勉柱。記事官林錫喆徐龍輔。以次進伏訖。上讀前受音。上番在學。進講春秋第三卷。自八月葬蔡宣公。至治亂之效明矣。上讀新受音訖。在學。陳文義曰。易曰。謙尊而光。其義。好矣。居尊者心愈謙而德愈光。大禹之所以爲禹者。亦在於不伐不矜四字矣。中主以下。固不足論之。而明王哲辟。道成德立。治定制成。則在廷之臣。鮮有能承當者。故或不無自聖之患。此實從古人君之所不能免也。殿下頃以不矜二字。有所下敎。故臣莊誦不已。而典學雖臻高明。常以爲不足。化理雖著淸明。亦毋曰已治。一念之發。一政之施。每存謙謙之意。則不矜二字。亶在於此。而大易尊而光之道。亦不外是。伏願深加體念焉。世卿之法。春秋譏之。古者置卿。惟求賢德。逮于春秋。始有世官之法。故至於魯之三家。晉之六卿。爲害漸大。終喪其國。至於我國。雖無世卿之法。而以門閥取人者。亦近於世卿之弊。殆至相門出相。將門出將。故遐方冷族。雖或有抱才之人。能被奬撥者。十無一二。此是近來痼弊也。伏願深加聖念。凡於用人之際。勿以門閥爲拘。唯人才是求焉。上曰。所奏。好矣。養燮曰。上番。以謙字陳文義。謙字之義。甚好矣。以易之謙卦言之。坤上艮下。地中有山。山以高大之物。居於卑下之地。此是謙之象也。魯隱公則旣無崇高之德。屈其千乘之尊。與小國之大夫。同爲盟會。此則專出於委靡不振。自處於卑下之致。謂之疲殘。則可矣。而比之於謙卦之義。則無一毫近似矣。若崇高其德。達理樂天。不競不矜。自卑而人益尊之。自晦而德益光顯。則此所謂君子有終不待謙而謙者也。伏願殿下。每以一謙字體念焉。尙淳曰。魯君。與小國之大夫會盟者。旣非謙德。反是失禮也。蓋損多益寡。稱物平施。卽是君子之謙。而今乃屈尊就卑。自取其侮。有何謙德之可論哉。是故。聖人特書以譏。且明其非大夫之罪也。魯君自失其道。則莒人之敢與抗禮者。無足怪矣。爲人君者。每於此等處。必加鑑戒。修己治人應事接物之際。勿以徒謙爲貴。必以中禮爲念。則庶無過不及之歎。伏望體念焉。上曰。所陳切實。當留念矣。瀰曰。世官之說。上番已陳之。而若於取人之際。勿以地閥爲拘。只取其人才。則雖草野寒微之士。亦豈無將相之材乎。我國用人之道不廣。只取地閥之高下。不問其人之臧否。巨室顯族則雖庸陋蠢愚。無一才能者。淸要之職。無不歷揚。殘門冷族則雖文章才識。素有抱負者。屈於下位。擧皆沈滯。可勝歎哉。痼弊之久。猝難變革。而用人之際。疎滯之道。每加留念。區區之望也。上曰。所奏。好矣。彦鎬曰。諸臣所達文義皆好。竝望採納焉。講訖。上命經筵玉堂先退。上曰。臺臣進前。致九進伏曰。請梁山郡定配罪人錫達。依律處斷。措辭見上上曰。不允。致九曰。請河東府定配罪人李克生。依律處斷。措辭見上上曰。不允。致九曰。請大靜縣爲奴罪人金壽賢。依律處斷。措辭見上上曰。不允。致九曰。請爲奴罪人河翼龍金重得。亟命王府。拿鞫得情。快正王法。措辭見上上曰。不允。致九曰。請放逐罪人安大濟。更令王府。拿鞫得情。措辭見上上曰。不允。致九曰。請昌城府定配罪人趙𡷗。更令王府。拿鞫嚴問。措辭見上上曰。不允。致九曰。請海南縣竄配罪人金載順。亟令王府。拿鞫嚴問。措辭見上上曰。不允。致九曰。請韓後翼。亟令王府。拿鞫嚴問。措辭見上上曰。不允。致九曰。請黑山島荐棘罪人述海。拿鞫嚴問得情。措辭見上上曰。不允。致九曰。請削黜罪人李澤遂會遂。竝施屛裔之典。措辭見上上曰。不允。致九曰。請削黜罪人金漢耆。亟施竄配之典。措辭見上上曰。不允。致九曰。請洪龍漢遠地定配措辭見上上曰。不允。致九曰。請罷乙未五月庭試榜。措辭見上上曰。不允。以上竝出擧條上命臺臣先退。上曰。輪對官入侍。活人別提尹度東。造紙別提吳允儉。典牲直長金寧。養賢主簿李迪喆。典獄參奉李載運。次第進伏。上歷詢姓名職掌。至李迪喆。上曰。養賢庫每朔所捧米太。爲幾斛乎。迪喆曰。自戶曹移劃者。合爲九百餘石矣。上曰。近來居齋儒生。爲幾人乎。迪喆曰。上下齋接生。爲百餘人矣。上命輪對官先退。命書傳敎曰。藝文提學牌招。延福殿酌獻禮祭文。使之製進。上曰。纂輯之後。今至何境乎。彦鎬曰。連値有事之時。諸臣所撰。了當尙遠矣。上曰。須從速爲之。可也。仍命退。承史退出。
정조 1년
丁酉二月二十二日午時。上御尊賢閣。同副承旨纂輯堂上。同爲入侍時。同副承旨李鎭衡。假注書李兢淵。記事官林錫喆徐龍輔。纂輯堂上鄭民始。以次進伏訖。上曰。內下日記。已爲印出乎。民始曰。印役已訖。而板本中略有誤書之字。故今將洗補矣。上曰。明義錄斷文。幾何製之。民始曰。兪彦鎬姑未製之矣。上曰。成均館。有何修擧之事乎。民始曰。臣之待罪本館。爲日不多。故未能詳知。而取見本館財簿。則下吏盜竊之弊甚多。方欲釐正而未及爲之矣。上命書傳敎曰。在外承旨許遞。大司成鄭民始爲承旨。又命書傳敎曰。聞前大司成所奏。本館節目。事誠寒心云。不可無一番釐革之道。大司成有闕之代。另加擇差事。分付。仍命民始先退。上曰。新除承旨。牌招察任。出榻敎上曰。都承旨入侍。都承旨洪國榮進前。上曰。酌獻禮祭文。吏判製之乎。國榮曰。吏判俄已製來。而果善作矣。國榮讀奏兵曹草記。上曰。再明動駕時。當路由敦化門矣。仍命書判付。上曰。都承旨馳詣毓祥宮。奉審以來。出榻敎仍命國榮先退。上曰。專經武臣。不通人。試所進去外。竝待令。賤臣承命出傳。鎭衡。讀奏公事訖。上曰。副提調持加減心腎湯入侍。上曰。騎馬三匹立之。預備兼春秋待令。竝出榻敎副提調洪國榮。醫官慶絢進前。絢奉進湯劑。上進御。國榮曰。臣承命奉審于毓祥宮。則楹外所垂之簾。多有傷處。不可不改之矣。上曰。寒食不遠。將兼行告由矣。上曰。弘文館武經諸書持入。待令武臣召入。應講武臣。以次進前。上曰。爾等之久爲入直可悶。故將欲試講矣。國榮曰。問于渠輩。只令能讀者試請。好矣。上曰。爾等皆能熟讀乎。未能熟讀者皆退去。唯能讀者應講。宣傳官鄭駿采。禁衛把摠李柏然。進講。上下詢文義。上曰。爾等善講。出直。可也。仍命退。諸臣以次出。
정조 1년
行都承旨洪國榮藥院直。左承旨李義翊齋宿。右承旨鄭民始齋直。左副承旨李崇祜齋宿。右副承旨兪彦鎬齋宿。同副承旨李鎭衡齋直。注書二員未差。假注書李兢淵藥院直金勉柱齋直。事變假注書李運彬仕。
정조 1년
鄭民始啓曰。明日大駕詣延福殿。入齋室後。王大妃殿惠慶宮問安。何承旨進去乎。敢稟。傳曰。左副承旨進去。
정조 1년
傳于鄭民始曰。左右相入侍。
정조 1년
鄭民始。以吏曹言啓曰。今此延福殿酌獻禮時。典祀官。例以奉常正塡差。而新除授正尹在醇在外云。今姑改差。其代口傳備擬以入之意。敢啓。傳曰。知道。
정조 1년
吏曹口傳政事。以李惠祚爲奉常正。
정조 1년
李崇祜。以義禁府言啓曰。明日擧動時。大駕各差備都事。當爲備員。而本府都事十員內。七員赴擧。無以備數段。都事七員。令該曹依例差出。以爲分排之地。何如。傳曰。允。
정조 1년
鄭民始。以禮曹言啓曰。二十六日。文臣製述相値。習儀退行事。命下矣。迎勅習儀吉日。更令日官推擇。則今二月二十七日爲吉云。以此日擧行。何如。傳曰。允。
정조 1년
丁酉二月二十三日辰時。上御尊賢閣。都承旨入侍時。行都承旨洪國榮。假注書李克淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。練祀後。內外賞格。考見前例。則其數不少。而卽今經用匱乏。事甚難處矣。國榮曰。旣有前例。則經賣雖甚可悶。亦不可全然廢却。下詢諸臣。酌量處之。好矣。上曰。左右相入來乎。知入。賤臣。承命出問。還奏曰。大臣今方入來云矣。上命書傳敎曰。明日動駕前。當親押。禮房知悉。國榮讀奏公事訖。上命退。諸臣以次出。
정조 1년
丁酉二月二十三日巳時。上御尊賢閣。左右相入侍時。左議政金尙喆。右議政鄭存謙。右承旨鄭民始。假注書李兢淵。記事官林錫喆徐龍輔。以次進伏訖。尙喆存謙進前曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。左相所苦。間已快勝乎。尙喆曰。病勢少得減歇。而日前史官之臨宣聖敎。惶感之極。不知所達矣。上曰。庚子甲辰兩國恤練祀時。素膳。以幾日磨鍊乎。尙喆曰。未能的知矣。上曰。練祀後。內外賞格。古則多矣。聞前例。則木布等物。合爲近百同云。今番亦將有之。而未知戶判。有所商量否也。尙喆曰。戶判想必考例稟處矣。上曰。百官祭服。以只除襞領負版之屬。已爲定式。宮人輩祭服。亦不必改之。而旣有前例。是甚難處矣。尙喆曰。經費雖甚可悶。而易服之節。旣有前例。則事當磨鍊矣。上曰。度支經用。將何以區劃耶。尙喆曰。昨年因地部經用之苟艱。連爲區劃於關西。爲已往支放之資。而意外客使又出來。戶判。雖已請得於筵中。關西之外。京外儲蓄。無他着手之處。別餉小米一萬石。稅小米一萬石。劃給。何如。上曰。依爲之。出擧條尙喆曰。方今經用。如是苟艱。而他無生財之道。鑄錢不可不從速爲之矣。上曰。前戶判。今已遞職。何以則好耶。尙喆曰。今則時戶判。將任其事矣。上曰。予於戶判。雖知其必不負國。而至於長短淺深。則猶未詳知矣。尙喆曰。性稟則似與知申少異。而國事可任矣。上曰。古之世卿。心常非之。予之用戶判。非因知申而然也。存謙曰。戶判之文學器局。本合大用矣。尙喆曰。勅行非但一次。上諡附廟之勅。又當出來云。來頭經費。實爲可悶矣。上曰。癸卯年勅行。亦三次出來云。今番亦可慮矣。存謙曰。勅行渡江。與初料有異。今則將於初七日。似當入來矣。上曰。來月擇日。只爲一日。能無違繣之慮耶。尙喆曰。渡江後入京遲速。自我磨鍊。故此則無慮矣。上曰。勅行接待。皆以素爲之乎。尙喆曰。當依前例爲之。而遠接使。亦必先探於勅行而狀聞矣。上曰。似然矣。尙喆曰。今番則館所。不爲修理。故所得幾至三千餘兩云矣。上曰。慈慶堂之役。今將復始而闕內修理。亦將爲之。故欲使營建都監。兼管修理之役。未知何如。尙喆曰。此甚便好矣。存謙曰。主管物力。戶曹郞廳。當爲之矣。上曰。郞廳中誰可任之。尙喆曰。戶判以李昌中定之云矣。上曰。三四月之內。盡爲收殺。則好矣。民始曰。物力不可不早爲區劃矣。尙喆曰。物力則戶判。亦必有商量者矣。上曰。修理。旣不別設都監。則昨年慈慶堂營建堂上單子中。改付標好耶。尙喆曰。然矣。上曰。纂輯之役。今月內可以了當耶。尙喆曰。諸臣所撰文字。兪彦鎬外。旣皆製之。而其中亦不無字句間添删處。方待諸作盡到。一經稟裁後。始爲編摩以成一統文字。今月之內。則似可了當矣。上曰。日前趙㻐之疏。何如。尙喆曰。甚怪矣。存謙曰。其主意不可知矣。上曰。向來翰圈時事。已極怪矣。而今番之疏。尤不成說矣。尙喆曰。此人之必欲與世崖異者。實爲大病痛矣。上曰。晝茶禮。當親奠。陪祭諸臣待令。賤臣承命出傳。上命書傳敎曰。貢果適到。且有薦獻之物。明日。當自內行酌獻禮於璿源殿。祭物。自內措置。只祭酒待令事。分付奉常寺。民始曰。明日親押處所。以何處擧行乎。上曰。以崇政殿月臺爲之。民始曰。二十六日。當爲迎勅習儀。而與文臣製述相値。何以爲之乎。上曰。二十六日製述相値。習儀退行。出榻敎仍命退。諸臣以次出。
정조 1년
丁酉二月二十三日午時。上詣孝明殿。晝茶禮親奠入侍時。左承旨李義翊。右承旨鄭民始。左副承旨李崇祜。同副承旨李鎭衡。假注書李兢淵。記事官林錫喆徐龍輔。以次侍立。上具衰服。自齋室詣孝明殿。行晝茶禮。儀註上同行禮畢。上還入齋室。諸臣以次出。
정조 1년
丁酉二月二十三日申時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮讀奏公事訖。上曰。癸卯年勅使三次出來。今番又若如此。則度支之經費。沿路之民弊。實爲可悶矣。國榮曰。然矣。京外儲蓄。已盡蕩然之中。勅使若連爲出來。則經費之苟艱。尤無可言。不可不預爲消詳矣。上命退。諸臣以次出。
정조 1년
丁酉二月二十三日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。纂輯廳諸臣所撰文字持入。賤臣承命奉進。上命國榮。讀奏。上曰。斷文中善作者。多矣。國榮曰。然矣。上曰。兪彦鎬。尙未撰出。故纂輯之役。如是遷就。使之除本司。着意製之。好矣。國榮曰。百官赴擧者必多。而以隨駕之故。將未免坐停矣。上曰。然則當下敎矣。命退。諸臣退出。
정조 1년
丁酉二月二十三日初更四點。上御尊賢閣。右承旨入侍時。右承旨鄭民始。假注書金勉柱。記事官林錫喆徐龍輔。進伏訖。上曰。明日動駕。與科場相値。隨班百官中。或有赴擧者。則似未免坐停矣。民始曰。似然矣。上命書傳敎曰。明日隨駕百官。亦有觀光者。許令赴試。上曰。祭報府持入。賤臣承命持入。上命民始讀奏訖。仍命退。承史退出。
정조 1년
行都承旨洪國榮藥院直。左承旨李義翊坐。右承旨鄭民始坐直。左副承旨李崇祜坐。右副承旨兪彦鎬坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
大駕詣璿源殿後。王大妃殿惠慶宮。遣承旨問安。答曰。知道。
정조 1년
大駕。仍詣延福殿入幕次後。政院玉堂藥房口傳問安。答曰。知道。
정조 1년
以武二所草記。傳于李鎭衡曰。一所監試官。二所進去。
정조 1년
鄭民始。以禮曹言啓曰。英陵寒食祭享時。兩官。當爲備員參祀。而參奉一員。有闕未差云。莫重祭享。兩官不可不備。參奉有闕代。卽令該曹。以在京無故人。口傳差出。以爲備員將事之地。何如。傳曰。允。
정조 1년
吏曹口傳政事。以魚錫光爲英陵別檢。
정조 1년
鄭民始。以吏曹言啓曰。今此各陵殿寒食祭。獻官分排。極爲苟艱。故依定式。以武臣通融塡差之意。敢啓。傳曰。知道。
정조 1년
丁酉二月二十四日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。國榮讀奏公事訖。上曰。今日無雨意否。國榮曰。日氣淸和。誠爲動駕幸甚矣。上曰。侍衛整齊。出宮時刻。以次入之。仍命退。諸臣以次出。
정조 1년
丁酉二月二十四日卯時。上詣昌德宮。擧動入侍時。行都承旨洪國榮。左承旨李義翊。右承旨鄭民始。左副承旨李崇祜。右副承旨兪彦鎬。同副承旨李鎭衡。假注書李兢淵金勉柱。記事官林錫喆徐龍輔。以次侍立。上具布裹翼善冠白布袍布裹帶。乘輿出興泰門。詣孝明殿。展拜後。還詣崇政殿月臺。上就板位。南向立。民始奉祝趨進。奠卓子上。上降板位。南向跪。民始準祝訖。奉祝進前。上親押。民始奉祝趨出。上出崇政門。降輿乘輦。詣昌德宮。駕至夜晝介前路。上曰。文一二所入門單子入來乎。義翊進前曰。未及入來云矣。駕至進善門外。上降輦乘輿。至萬安門。上降輿詣璿源殿。自內行禮訖。上曰。百官。先詣延福殿。整齊以待。少頃。上出萬安門。乘輿詣延福殿。民始奏曰。延福殿前庭狹窄。百官行禮。何以爲之乎。上曰。行禮於神門外。可也。上曰。營造都監堂上。以司直具允鈺。改付標事。分付。上命允鈺入侍。允鈺進前。上曰。修理之役。似甚浩大。隨其緩急緊歇。次第修葺。好矣。仍命郞廳四人差下。允鈺曰。郞廳中無可合之人。司僕判官洪樂彬。亦爲差下。好矣。上曰。差下。可也。上降輿詣神門內。就板位上。四拜訖。奉審殿內。仍行酌獻禮。禮畢。上乘輿詣徽寧殿。殿拜。上曰。侍衛百官皆退去。留待於協陽門外。可也。諸臣退出。
정조 1년
丁酉二月二十四日午時。上御春塘臺。右承旨入侍時。右承旨鄭民始。假注書金勉柱。記事官林錫喆徐龍輔。進伏訖。上曰。宣傳官具純金熙入侍。具純金熙進伏。上曰。陵幸後。初欲試射。而未果矣。今日當先試騎騶矣。具純等。承命退出。上曰。隨駕宣傳官及內乘別軍職。皆待令。仍命給太僕走馬。射騶訖。上仍御奎章閣東邊松壇。命兵判工判摠戎使守禦使入侍。又命宣傳官。更爲入侍。兵曹判書蔡濟恭。工曹判書具允鈺。摠戎使徐命善。守禦使洪國榮。宣傳官具以謙申應周具純宋載瑞鄭駿采李基成進伏。上曰。今日將臣及宣傳官。皆入侍。懸帿試射。好矣。上曰。承史亦依朔試射例。皆射之。可也。民始四中。上曰。可謂善射矣。兵判及摠戎使。俱以將臣。讓頭於承旨矣。命善曰。臣等忝在將任。全不知射法。還爲歉悚矣。射訖。上命自內帑頒賞。上曰。適有小饌。而此時異於常時。卿等出去後。當自內宣饌矣。仍命退。諸臣以次退出。
정조 1년
丁酉二月二十四日酉時。上還宮入侍時。行都承旨洪國榮。左承旨李義翊。右承旨鄭民始。左副承旨李崇祜。右副承旨兪彦鎬。同副承旨李鎭衡。假注書李兢淵金勉柱。記事官林錫喆徐龍輔。以次侍立。上乘輿出協陽門。至進善門外。降輿乘輦。上曰。崇禮門興仁門仍留。待軍兵出去。下鑰事。分付。上曰。軍兵行伍不齊。駕前牌頭拔箭以來。駕到把子橋前路。上曰。日勢已暮。大駕已過。留陳卽爲解嚴事。分付于禁衛營。駕到鍾閣前路。上曰。駕前擊錚。依定式直付秋曹事。分付。駕到廣達門。上降輦乘輿。上曰。再明日侍衛雲寶劍外。皆以入直擧行。上曰。明日朝講停止。出榻敎又命書傳敎曰。明日賓廳日次。再明日爲之。上曰。宣傳官持標信。各處解嚴事。分付。上還內。諸臣以次退出。
정조 1년
丁酉二月二十四日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮讀奏試所草記。上命書判付。國榮曰。今日湯劑。尙不進御。何以爲之乎。上曰。今日則欲停止矣。命退。諸臣以次出。
정조 1년
行都承旨洪國榮藥院直。左承旨李義翊式暇。右承旨鄭民始坐直。左副承旨李崇祜坐。右副承旨兪彦鎬坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
李鎭衡啓曰。明日文臣製述。再明日迎勅習儀相値。頉稟。傳曰。知道。
정조 1년
李崇祜。以都摠府言啓曰。今日入直內三廳武兼禁軍及殺手等技藝。中日廳習射。而武藝別監軍兵等。出去景福宮。試放事。請出標信。傳曰。知道。
정조 1년
又以都摠府言啓曰。副摠管金魯鎭。以今日入直武藝別監軍兵等。中日試放事。景福宮晝仕出去之意。敢啓。傳曰。知道。
정조 1년
李崇祜啓曰。以合辭方張之時。諫院無詣臺之員。事甚未安。除在外外大司諫金尙集。卽爲牌招。何如。傳曰。允。
정조 1년
傳于鄭民始曰。副提調。持加減心腎湯入侍。
정조 1년
傳于李鎭衡曰。左承旨入侍。
정조 1년
李鎭衡啓曰。明日次對。兩司長官。當爲進參。大司憲鄭晩淳。大司諫金尙集。竝待開門牌招。以爲入侍之地。何如。傳曰。允。
정조 1년
李鎭衡。以義禁府言啓曰。罪人趾海文書。依下敎燒火之意。敢啓。傳曰。知道。
정조 1년
又以刑曹言啓曰。昨日還宮時。自金吾捉送衛外擊錚人金德信。而取考其原情。則以熊川東萊巨濟固城蔚山南海柒原等邑所屬各鎭舟師軍。疊役移定頉給事。有此呼籲矣。旣非四仵事。而以此猥屑之事。肆然鳴金者。紀綱所關。萬萬無嚴。原情內辭緣勿施。依先朝受敎。自臣曹勘處。何如。傳曰。允。
정조 1년
掌令金致九啓曰。請大靜縣爲奴罪人金壽賢。依律處斷。條辭見上
정조 1년
丁酉二月二十五日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。昨日勞動之餘。聖體。若何。上曰。一樣矣。國榮。讀奏諸道狀啓訖。上曰。東北飢民。能無捐瘠之患。誠爲幸甚。國榮曰。今番東北賑事。實賴聖上之大加軫念。幸免流散之患。而麥秋尙遠。賑政未畢。姑不可弛慮矣。上曰。然矣。國榮曰。毓祥宮告由事。當書出榻敎矣。上曰。毓祥宮蘆簾薍簾改造。寒食兼告由。出榻敎上曰。右承旨入侍。右承旨鄭民始進前。國榮先退。上命讀公事。民始曰。明日文臣製述。殿座處所。姑無下敎。故試官望不得入啓矣。上曰。殿座處所。以興政堂爲之。試望捧入。賤臣。承命奉進。上命民始讀奏。仍命退。諸臣以次出。
정조 1년
丁酉二月二十五日午時。上詣孝明殿。晝茶禮入侍時。右承旨鄭民始。左副承旨李崇祜。同副承旨李鎭衡。假注書金勉柱。記事官林錫喆徐龍輔。進伏訖。上具衰服。自齋殿入就板位俯伏哭。四拜如前儀。詣盥洗位盥手。陞自東階。詣尊所西向立。近侍酌酒訖。上詣香案前。北向跪。三上香獻酌如前儀。上俯伏興降復位。俯伏哭四拜如前儀。禮畢。上還入齋室。諸臣以次退出。
정조 1년
丁酉二月二十五日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。趾海文書持入。賤臣。承命奉進。上命賤臣讀奏。上曰。此亦出付禁府。使之燒火。賤臣承命出傳。仍命退。諸臣以次出。
정조 1년
丁酉二月二十五日申時。上御尊賢閣。右承旨入侍時。右承旨鄭民始。假注書金勉柱。記事官林錫喆徐龍輔。進伏訖。上命書傳敎曰。殿講時。各司入直。旣皆進參。則製述規式。宜無異同。而該曹。諉以節目之別無表見者。竝在應頉中云。此後准殿講例爲之。上曰。昨日松壇試射時。將臣承史。皆耦射。其升降進退之際。亦可以觀德也。事非偶然。不可無識。仍命承旨執筆。上呼寫小記訖。命下番翰林讀之。龍輔讀奏。上曰。儀禮射儀卷及涑水集持入。賤臣承命持入。上曰。同副承旨入侍。出榻敎同副承旨李鎭衡進伏。上出示小記。鎭衡曰。伏讀宸篇。寓敎之聖意。見於辭表。而記敍之體。亦甚簡古。不勝莊誦矣。上曰。文體之互變。亦足以觀世代也。自漢魏以後。文體漸變。至于唐之韓愈而大變矣。民始曰。然矣。非但韓文八大家出後。文體不古矣。上曰。作者之文。韓文當爲首。而歐文次之矣。鎭衡曰。然矣。八家中柳文。只能尙奇。故文體頗詭僻矣。上曰。右副所撰斷論。幾何爲之耶。民始曰。尙未盡爲之矣。上曰。右副許所下冠服次布木。已爲覓給乎。鎭衡曰。布及綿紬。各以五疋。已爲分付覓送矣。上曰。其家甚貧云。而金鍾秀鄭履煥。亦貧寒者矣。鄭履煥。則曾經州牧乎。民始曰。曾經安東矣。上曰。安東官況何如耶。民始曰。安東素稱腴邑。而自隱結査納之後。官用殆不成樣云矣。上命書傳敎曰。銓官。以各處諸執事。塡差甚艱。欲爲筵稟云。習儀視享事甚輕。筵勅習儀。退定事。分付。
정조 1년
行都承旨洪國榮藥院直。左承旨李義翊坐。右承旨鄭民始坐直。左副承旨李崇祜坐直。右副承旨兪彦鎬坐。同副承旨李鎭衡坐。注書二員未差。假注書李兢淵藥院直金勉柱仕直。事變假注書李運彬仕。
정조 1년
鄭民始啓曰。明日常參經筵。取稟。傳曰。停。
정조 1년
傳于李崇祜曰。都承旨入侍。
정조 1년
李義翊啓曰。大臣備局堂上。依下敎來待矣。傳曰。引見。
정조 1년
傳于洪國榮曰。副提調。持加減心腎湯入侍。
정조 1년
鄭民始。以禮曹言啓曰。卽接康陵參奉所報則本陵寒食祭享時。兩官當爲備員參祀。而新除授別檢金載瓚。時在寧邊地。萬無趁期上來之望。卽速變通云。莫重祭享。兩官不可不備。別檢金載瓚。今姑改差。其代卽令該曹。以在京無故人。口傳差出。以爲備員將事之地。何如。傳曰。允。
정조 1년
工曹判書前望單子入之。具允鈺落點。
정조 1년
吏曹口傳政事。以李時秀爲康陵別檢。
정조 1년
鄭民始。以吏曹言啓曰。今此明陵寒食祭獻官。前承旨鄭文啓塡差。而時無職名。令該曹。口傳付軍職。何如。傳曰。允。
정조 1년
兵曹口傳政事。副司直鄭文啓。
정조 1년
鄭民始。以禮曹言啓曰。今此文臣製述時。前正言閔昌爀。副司果金履正。承文院副正字柳誨洪聖淵李錫夏。稱病不進。製述時稱頉不進人員論責。自有事目令政院。稟旨。依事目施行。何如。傳曰。允。
정조 1년
李崇祜。以義禁府言啓曰。今此勅使在館時。三門把守假都事三員。令該曹依例預爲差出。以爲習儀時。分差之地。何如。傳曰。允。
정조 1년
又以義禁府言啓曰。黃海監司李性源狀啓。據刑曹粘目內。白翎前僉使尹得逵。移本府處之事。允下矣。尹得逵。時在任所云。依例發遣府書吏。交代後拿來。何如。傳曰。允。
정조 1년
丁酉二月二十六日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。今日製述入來者多乎。國榮曰。比昨秋稍多矣。上曰。近來連爲製述與殿講。果有勸奬之效乎。國榮曰。近來文官。多有讀書做文者云矣。上曰。侍衛整齊。次對諸臣及試官以下。同爲詣閤。仍命退。諸臣以次出。
정조 1년
丁酉二月二十六日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮讀奏諸道狀啓及各軍門草記。上命書判付。國榮曰。每於殿座及晉接臣隣之時。水剌過時不進。不遑之聖意。不勝欽仰。而第於保嗇之方。豈無所損乎。下情不勝憂慮。如是仰達矣。上曰。予亦自量而爲之矣。何必過慮乎。上曰。戶曹判書營建堂上。明日午後入侍。出榻敎仍命退。諸臣以次出。
정조 1년
丁酉二月二十六日酉時。上御尊賢閣。右承旨訓御大將。同爲入侍時。右承旨鄭民始。訓鍊大將張志恒。御營大將具善復。假注書金勉柱。記事官林錫喆徐龍輔。以次進伏訖。上曰。頃日諸臣射帿時。卿等俱在陳上。故未得入參。而御將之子。則四中矣。善復曰。臣雖未參。而賤息猥忝昵侍。不勝感幸矣。上曰。訓將之子。今番監試。以違格拔去云然否。志恒曰。然矣。民始曰。以副司果書祕封。故以此違拔。而出榜後。更爲博考。則果有前例云。拔去還爲可惜矣。上曰。張鉉國。今則有歸屬處矣。民始曰。然矣。上曰。宣傳官鄭俊采。爲人頗純實。此是誰之子乎。善復曰。鄭克濟之子也。上曰。具純。以年少武弁。能解作詩。故昨以筆墨賞之而且其身手凡百。頗不草草。激勸培養。則足可用於緩急矣。志恒等曰。然矣。新進武弁中。果是不易得者矣。上曰。帿布欲倣古制。造置兩軍門。分力造出。可也。上曰。宋臣司馬光文集。有九帿法。而畫以井間。隨其方位。畫魚雁熊虎之屬。獲旌亦以五色。分別方位。射中某方則各以其方色擧獲矣。帿制大略如是。造出時。更考磨鍊。可也。上曰。詩傳初卷及五禮儀序例卷持入。賤臣。承命持入。上曰。詩傳圖式。福制考出。而五禮儀帿法。亦考見。可也。志恒。考閱以奏曰。福制。果有圖式。而帿法。其制不一。當依下敎爲之矣。御將曰。獲旌亦依古制。皆以雉羽朱絡爲之矣。上曰。依例造出。可也。志恒曰。所畫九種。亦當以飛走分別上下矣。上曰。似然矣。仍命退。諸臣退出。
정조 1년
行都承旨洪國榮藥院直。左承旨李義翊坐直。右承旨鄭民始坐。左副承旨李崇祜坐。右副承旨兪彦鎬病。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
李崇祜啓曰。以合辭方張之時。無詣臺之員。除在外外。大司諫金尙集。卽爲牌招。何如。傳曰。允。